paragraph_text: Godine 1905. bečkom projektantu i poduzetniku Jakobu Ludwigu Münzu povjerena je izvedba velikog kompleksa skladišta hrane s pekarnom, ledanom i upravnom zgradom u Šijani, u neposrednoj blizini parnog mlina (Dampfmühle) dovršenoga krajem 19. stoljeća. Na suprotnom kraju grada istovremeno je uređena Šijanska šuma koja se prostire na površini od 150 hektara, s lovačkom kućom (Kaiserwald) i petnaestak kilometara šetnica i staza, idiličnim mjestom druženja, dokolice i rekreacije građanske i vojne elite.